
RAPORT

asupra proiectului de Lege privind aprobarea Ordonanţei de urgenţă a Guvernului nr. 128/2007 

pentru modificarea Legii învăţământului nr. 84/1995 

1. În conformitate cu prevederile art. 95 din Regulamentul Camerei Deputaţilor, republicat, cu adresa nr. Pl.x. 788/28 noiembrie 2007, Comisia pentru învăţământ, ştiinţă, tineret şi sport a primit spre dezbatere, fiind sesizată în în fond, proiectul de Lege privind aprobarea Ordonanţei de urgenţă a Guvernului nr. 128/2007 pentru modificarea Legii învăţământului nr. 84/1995.

La întocmirea raportului, Comisia a avut în vedere avizul Consiliului Legislativ. 

Proiectul de Lege are ca obiect de reglementare aprobarea Ordonanţei de urgenţă a Guvernului nr. 128/2007 pentru modificarea Legii învăţământului nr. 84/1995, referitoare la învăţământul postliceal de stat, prin care se reglementează organizarea acestuia, stabilirea răspunderii pentru nomenclatorul domeniilor şi calificărilor, măsurile de asigurare a calităţii,  durata învăţământului postliceal de stat, modul de finanţare şi cifra de şcolarizare.


2. În raport de obiectul şi conţinutul său, propunerea legislativă face parte din categoria legilor organice, caracter împrumutat de la legea de bază asupra căreia se intervine legislativ, potrivit prevederilor art. 73 din Constituţia României, republicată.


3. La lucrările Comisiei au fost prezenţi 14 deputaţi, din totalul de 25 membri ai Comisiei. La dezbaterea propunerii legislative au participat ca invitaţi, în conformitate cu prevederile art. 54 şi 55 din Regulamentul Camerei Deputaţilor, republicat: d-na Zvetlana Preoteasa – secretar de stat pentru învăţământul preuniversitar – Ministerul Educaţiei, Cercetării şi Tineretului şi d-ul Adrian Pavel – şef  serviciu - Ministerul Economiei şi Finanţelor.

4.  Potrivit prevederilor art. 75 alin. (1) din Constituţia României, republicată, şi ale art. 92  alin. (8) din Regulamentul Camerei Deputaţilor, republicat, Camera Deputaţilor este primă Cameră sesizată.

5.  În urma dezbaterilor, în şedinţa din 03 decembrie 2007, Comisia pentru învăţământ, ştiinţă, tineret şi sport a camerei Deputaţilor, cu unanimitatea voturilor celor prezenţi, propune Plenului Camerei Deputaţilor, aprobarea proiectului de Lege în forma propusă de iniţiator. 

